《题赠和斋先生五代同堂图》
清代·陈柄德

不采商山芝，不饮菊溪水。积善有馀庆，本根庇葛藟。

蔼蔼苍颜翁，卓哉古君子。含饴弄曾元，一一分甘旨。

养堂临清溪，溶溶风日美。崇兰叶娟娟，流泉石齿齿。

孙枝又生孙，莲子复结子。老翁顾而笑，童孙喜欲起。

握印复提戈，他日卜青紫。青紫何足荣，善人后应尔。

煌煌五代诰，垂光仁寿里。

作者简介：字伯谦，号吉甫，江阴陈墅人，乾隆丁酉拔贡，朝考一等第一名，因病未用，誊录议叙丰县教谕，荐授旌德知县。道光六年卒，年七十六。著有嵎山集。